Weekenden står for døren – og mange håber på lunt og solrigt forårsvejr, så man kan komme i haven, byen eller sommerhuset. Lunt bliver det ikke alle steder, men solskin er der ingen, der bliver snydt for. Lørdag bliver den varmeste dag Weekenden begynder koldt. Mange vil vågne op til rim i græsset, og temperaturen vil nå ned til -3 grader, og stedvis vil der være tågebanker. Det bliver fuldstændigt vindstille og en meget smuk morgen. Lørdagen byder på næsten skyfrit vejr, og i løbet af dagen vil temperaturen stige op til et flot niveau for årstiden. Efter frokost vil temperaturen flere steder nå over 10 grader i skyggen, og når der ikke er meget vind, der rører på sig, så føles det i solen markant varmere. Sidder man direkte i solen med en sort trøje, vil den kunne blive over 50 grader. Det er en årstid, hvor man nemt kan fristes til at smide vinterjakken, men her skal man huske på, at skyggeområder kun er 10 grader. Viser vi med farver, hvor de højeste temperaturer findes lørdag, så er en meget stor del af landet over 10 grader i de røde farver. Men der er også gule og blå farver, der viser, hvor forårsvejret er mere behersket. På Falster, Møn og Bornholm får man lidt mere vind fra øst, og det gør, at temperaturen slet ikke kommer op på samme niveau. Syd for Bornholm er der risiko for lave skyer og havgus, der måske kan trække over solskinsøen i løbet af eftermiddagen. Søndag frisker vinden op Søndag starter igen med lidt rim i græsset, men kun lokal frost i to meters højde. Der er en risiko for, at dagen kan starte med lidt lave skyer, men alle prognoser viser, at solen kommer igennem i løbet af formiddagen. Søndag frisker vinden gradvist op i løbet af dagen, og det betyder, at temperaturen ikke kommer så højt op Vi kan kun nå knap 10 grader ved vestkysten i løbet af eftermiddagen. Generelt er det varmest langt fra østvendte kyster, da vinden her vil trække kold luft ind fra havet. Bor man ud til østvendt kyst, vil man få 4-7 grader og stedvis op til jævn eller frisk vind. De blå områder bliver direkte kølige, medmindre man har en god lækrog for vinden. Solen er ved at være stærk – husk solcreme Vi er i den tid på året, hvor fregner begynder at dukke op i ansigtet. Det er et signal om, at solen er så kraftig, at den faktisk er skadelig ved længere ophold. UV-indekset vil i weekenden nå op over 2 fra omkring klokken 11 til 14. Når den står højest, kan den over de sydlige egne nærme sig 2,5. Normalt siger man, at man skal bruge solbeskyttelse ved UV over 3, men her i foråret, hvor huden er vinterbleg, skal man være opmærksom på risiko for solskoldning før. Specielt får man en stor dosis UV, hvis man opholder sig mere end en time i middagssolen. Derfor er det faktisk en god ide allerede nu at smøre sig med solcreme på udsatte steder. Har man børn, der er meget ude, for eksempel i børnehave, er det også nu, at man skal huske at smøre dem, inden de skal afsted om morgenen. Det kan virke lidt mystisk, når de stadig skal i flyverdragt og have vanter på om morgenen.

Referat:
Et rekordkraftigt højtryk er ved at etableres over Danmark, og alle får det solrigt.